FELIX PEREZ-HITA: 
EDITOR DE PENSAMENTS 


— EULÀLIA IGLESIAS HUIX 


En un article publicat al suplement Culturas de La Vanguardia el 
novembre de 2012, Félix Pérez-Hita reivindicava els "Senders del desig", 
aquestes dreceres que, per decisió improvisada dels ciutadans, obren 
camins alternatius en trams poc eficients de la planificació urbana ofi- 
cial. Iniciatives anònimes i modestes que recullen una saviesa popular 
a la contra dels dictats institucionals, aquests senders del desig també 
resumeixen en part els interessos de Pérez-Hita i els traçats que segueix 
per plasmar-los, reivindicar-los o capgirar-los. Nascut l'any 1967 i lli- 
cenciat en Història de l'Art, aquest assagista i agitador cultural es mou 
per territoris alternatius als corrents hegemònics per celebrar les mani- 
festacions artístiques que s'escapen del panteó oficial, o per interrogar 
i subvertir les dinàmiques de la societat digital contemporània a través 
de l'edició de les pròpies imatges que aquesta genera. 

A Pérez-Hita, la formació com a historiador de l'art li ha servit 
per distanciar-se sempre de qualsevol mena de cànon entès com a 
dictat normatiu i conservador. Ho podem comprovar al llarg de tota 
la seva obra, tan videogràfica com literària. També en les exposicions 
que comissaria. Com D'esquena a l'art (2019), que posava en el centre 
pràctiques fora de la institució exercides per artistes, digue'ls naifs, out- 
siders o d'art brut, que no disposen d'una formació clàssica com a tals i 
es mouen en una esfera d'alteritat respecte a la tradició, les inèrcies del 
mercat i categories estètiques com la del "bon gust". O l'actual, Reac- 
ció en cadena (2021), dedicada a l'obra de Dina Relberman i Jonathan 
Brovvn, amb qui comparteix la passió per l'apropiació artística que 
visibilitza peces d'art considerades no nobles. 

Perquè, de forma més puntual, ell també espigola imatges i ob- 
jectes curiosos que recopila en un tumbir (https: / /vudutv.tumbir.com) 
i un blog (http:/ /vudutv.blogspot.com), plataformes que serveixen tant 
de portafolis professional com de particular ivundertammer digital. En 
una ramificació a flictr, trobem una mostra de fotos preses al carrer 

ESPIGOLADOR D'IMATGES 


sobre l'art de tapar grafitis, evidències del furor polític per abolir les 
manifestacions d'art urbà espontànies i fora dels museus, que adqui- 
reixen elles mateixes una inesperada naturalesa plàstica abstracta. 
De vegades, Pérez-Hita fins i tot elabora petits exercicis videogràfics 
d'estil, com els seus Palíndromos, en què un grup de companys filmats 
amb una estètica molt vvarholiana enuncien a càmera una petita oració 
capicua seguida de la seva rèplica simètrica, dita a l'inrevés per gràcia 
i obra de l'edició. 

En les seves incursions en l'assaig escrit, menys habituals que 
les audiovisuals, Pérez-Hita ha parat atenció a temàtiques similars. Els 
seus articles aborden questions com la figura dels espantalls com a 
pràctica artística antecedent de l'art brut, la necessitat d'una crítica 
satírica envers les patums culturals i els formats audiovisuals que 
l'exerceixen, la mirada no només com a subjecte, també com a objecte 
de l'atenció fotogràfica: l'explosió lumínica comercial com a simulacre 
que suplanta la llum dels estels, o els diners com a joguina. 

Com a creador videogràfic, Félix Pérez-Hita desafia igualment 
algunes de les assumpcions més establertes sobre l'autoria artística. La 
seva pràctica es desvia d'una fal-làcia que afecta encara ara l'audiovi- 
sual: que la creació radica en el registre de noves imatges. Pérez-Hita 
és un autor plenament contemporani en tant que es relaciona amb 
l'ecosistema audiovisual des de l'apropiacionisme i no des de la ge- 
neració, i la seva principal arma d'autoria es troba en el muntatge i 
no pas en la filmació. En les seves obres televisives també defuig els 
formats tradicionals tant de ficció com de no ficció, per vincular-se 
amb el llegat de les avantguardes, que van entendre des del principi 
l'audiovisual com a espai d'experimentació amb identitat pròpia. La 
seva trajectòria quiestiona la definició tradicional d'autor encara en un 
altre aspecte: ha desenvolupat el gruix de la seva obra en col-laboració 
amb altres creadors. Lluny del mite romàntic del geni masculí indi- 


vidualista que crea refugiat en la solitud del seu taller i de l'accepció 
cahierista del director com a autor únic d'un film, Pérez-Hita exerceix 
molt sovint la seva tasca mà a mà amb altres col-legues, còmplices com 
Andrés Hispano, Arturo Bastón, Ingrid Guardiola, Ritol Grau, Marta 
Sureda, Jonathan Brovn..., amb qui cofirma la feina, de manera que 
en les seves peces s'esvaeixen les fronteres de les identitats autorals i 
el principi d'autoritat que les acompanya. 


ÉS POSSIBLE UNA TELEVISIÓ ANARQUISTA2 


L'any 1999, Félix Pérez-Hita interrogava sobre la possibilitat de 
conciliar aquests dos termes a priori contradictoris, televisió i anar- 
quisme, a Jean-Louis Comolli, director i referent de la teoria ideològica 
del cinema, que es trobava en ple rodatge del seu biopic sobre Buena- 
ventura Durruti protagonitzat per Els Joglars. Aleshores, en Félix ja por- 
tava un parell d'anys treballant com a realitzador de documentals per 
a BTV. Hi va entrar quan la televisió municipal de Barcelona iniciava la 
seva etapa amb Manuel Huerga com a director. Un projecte destinat a 
capgirar els prejudicis i inèrcies que arrossegaven les televisions locals, 
i que alhora intentava donar una resposta afirmativa a la questió de 
l'inici: sí, una altra televisió era possible. 

Entre 1997 i 2003, Huerga va revolucionar la forma d'entendre 
una emissora televisiva. La BTV del canvi de segle va aprofitar el po- 
tencial democratitzador dels nous dispositius digitals per concebre 
una televisió de participació ciutadana, que d'aquesta manera rede- 
finia el concepte local o municipal. No es tractava de fer una televisió 
convencional reduida a l'escala d'una ciutat en questions de context 
i govern, sinó d'obrir-la a la ciutadania. Aquella BTV va voler dinami- 
tar la idea tradicional de la televisió entesa com a aparell ideològic del 
poder destinat a transmetre entre la població el sistema de valors de 
les classes dominants. Aquí es tractava de trencar la relació vertical i 
unilateral que aquest mitjà de comunicació de masses estableix amb 
els espectadors, i potenciar un vincle horitzontal en què es convidava 

els ciutadans a exercir també d'emissors, ara que tothom tenia a l'abast 
l'ús d'una càmera. La televisió com a arma contrahegemònica. 

En aquest terreny tan propici, Pérez-Hita firma la seva primera 
col-laboració amb Andrés Hispano, el més habitual dels seus cama- 
rades d'autoria, un documental al voltant de Christo i Jeanne-Claude 
amb motiu de la visita de la parella d'artistes a Barcelona el gener del 
2000. Una obra en què ja s'escapen d'algunes de les convencions del re- 
portatge periodístic tradicional per decantar-se per l'observació menys 
intervencionista, i on la línia editorial s'articula a través de l'edició i no 
pas de la locució. 

És el germen que donarà lloc a un programa rupturista amb el 
patró televisiu habitual, Boing Boing Buddha (2001-2004), un format 
dissenyat per Huerga i Hispano, i en què Pérez-Hita participa com 
a coguionista i editor recurrent, que es podia considerar l'hereu del 
mític Arsenal en el seu plantejament com a espai d'aproximació a la 
cultura des de l'experimentació audiovisual. Un programa amb la sana 
voluntat d'allunyar l'arti la cultura de la Institució, i apropar-los a una 
disciplina a priori aliena com la televisiva sense caure en les rutines del 
contenidor periodístic. 

La segiient proposta de Félix Pérez-Hita per a BTV no arriba a 
veure la llum en aquesta televisió. Gabinete de crisis, un projecte ins- 
tigat un cop més per Andrés Hispano, però perpetrat aquest cop en 
conxorxa amb Arturo Bastón i RiXol Grau, es considera massa punt, 
massa anarquista al cap i a la fi, per ser emès per una televisió que ja 
estava canviant de rumb. El trio responsable decideix aleshores con- 
vertir-lo en "el programa de televisió que no veurà a la televisió". Ja el 
logotip, un ull radioactiu desorbitat, sembla subvertir la gràfica oficial 
aleshores de BTV, firmada per un dels grans noms de la Barcelona del 
disseny com era Peret. Pérez-Hita, Bastón i Grau capgiren els trops del 
llenguatge televisiu de "qualitat". L'estètica do it yourselfés lletgista, 
fragmentària, híbrida, satírica i, molt sovint, volgudament fastigosa i 
incòmode. En alguns moments, el programa ofereix imatges destina- 
des a ferir, a esquinçar l'ull de l'espectador com ho feia la navalla d' Un 
perro andaluz de Luis Bunuel. Els "experts" que hi apareixen resulten 
els paios menys aconsellables per a tal fi, trobem propostes de ficció 
protagonitzades per madelmans movent-se per escenaris tronats, els 


grans clàssics del cinema es referencien de forma manipulada mentre 
es reivindica l'audiovisual pulp, la sexploitation i l'arxiu escombraria, 
les cròniques de ciutat copsen les escenes més absurdes, ridícules i poc 
complaents dels actes que se celebren a Barcelona: les previsions del 
temps s'omplen d'emissions tòxiques, se senyala, literalment, tota la 
merda que hi ha a la ciutat... 

El trio d'"esbirros" es complau a donar visibilitat a tot d'imatges 
obscenes, destinades a priori a romandre ocultes, encara més a la te- 
levisió: des del fallit procés de reduir literalment a pols un cadàver al 
crematori municipal a actes de crueltat envers els animals. Gabinete 
de crisis s'encomana a un concepte de transgressió entès de manera 
molt masculina, heterosexual i juvenil. I alhora anticipa moltes de les 
inquietuds i recursos de la cultura del remix que nodreix l'ecosistema 
digital contemporani i les xarxes socials, des dels mems (aquella se- 
nyora que balla a la platja...) als programes satírics de metatelevisió 
com l'APM2 en què es posa en evidència la naturalesa absurda de 
la diegesi televisiva a partir de les seves pròpies imatges. Fins i tot la 
ubicació del programa, fora de la televisió convencional, que s'allotja 
a Internet i es presenta en soirées presencials, sintonitza amb tot de 
nous formats que converteixen la Xarxa en la nova seu de l'under- 
ground visual. 

L'emissió presencial en forma de shovv de Gabinete de crisis tin- 
drà en part certa continuació en un projecte posterior, Hilo mental. 
Aquest cop és Arturo Bastón el sequaç de Pérez-Hita, i ideen unes 
sessions videològiques per "interpretar el superàvit audiovisual". Un 
projecte marc que convida algunes de les ments més vibrant del país 
per elaborar en directe una performance videogràfica al voltant d'algun 
tema. La inquietud de Féliz Pérez-Hita per fer possible altres formes de 
televisió també ha cristal-litzat puntualment en altres iniciatives com 

l'associació Horitzó.tv o Tviata, que apostava per la formació dels joves 
d'una comunitat brasilera en un llenguatge videogràfic experimental 
que fomentés la seva capacitat d'expressió personal i el seu vincle amb 
l'entorn. 

UNA ENCICLOPÈDIA FILOSÒFICA AUDIOVISUAL 


L'any 2010, Félix Pérez-Hita i Andrés Hispano tiren endavant Soy 
Càúmara, el programa del Centre de Cultura Contemporània de Barce- 
lona que comença a emetre's a La 2 de TVE i acaba traslladant-se també 
a Internet, un hàbitat que li és més natural. El projecte agafa en part 
el relleu del Boing Boing Buddha. Aquest format de BTV va funcionar 
com a caixa de ressonància a Barcelona de l'escena, les inquietuds i les 
tendències culturals i audiovisuals del tombant de segle. Soy Cúmara 
parteix d'unes coordenades similars, però tot centrant-se aquest cop 
en els corrents filosòfics i de pensament que travessen la segona dè- 
cada del segle xxi. Un cop més, Pérez-Hita juntament amb l'Andrés His- 
pano s'encarreguen de la direcció, el guió i el muntatge de moltes de les 
peces, tot i que segueixen mantenint les portes obertes a temàtiques 
i col-laboradors diversos. Entre ells, Ingrid Guardiola, que s'incorpora 
al seu costat en l'equip de curadors que des del CCCB dirigeixen el 
projecte. Soy Cúàmara adopta un format recurrent i consolidat, el del 
videoassaig, la "forma que pensa". Les diferents peces prenen com a 
punt de partida les activitats i els convidats del CCCB per desplegar 
una anàlisi al voltant dels assumptes que afecten, expliquen o sacsegen 
la societat contemporània. 

Soy Cómara comparteix amb Gabinete de crisis el fet de nodrir-se 
de materials heterogenis. Però, enfront de la volguda dispersió punt 
del Gabinete, ara es tracta de posar l'edició al servei d'atorgar un sen- 
tit o proposar una reflexió a partir dels documents i arxius treballats. 
Pérez-Hita se submergeix en el caos audiovisual per emergir-ne amb 
una articulació ordenada de pensament sobre les pròpies imatges. Com 
en tot videoassaig, a través del muntatge es resignifiquen imaginaris 
del discurs hegemònic, es posen en xoc conceptes perquè d'aquesta 
fricció n'esclatin noves idees, o es creen genealogies inesperades que 
permeten rumiar sobre el vincle històric entre la tecnologia, les imat- 
ges i el poder. Pérez-Hita i companyia convoquen els grans noms de la 
filosofia que millor expliquen i interroguen el nostre present. Í situen 
al mateix pla que teòriques d'expressió clàssica com Angela Davis o 
Judith Butler, aquells referents que també han pensat sobre i a través de 


les imatges, com Harun Farocti, Jean Rouch o Adam Curtis. El resultat 
són peces que en cap cas deixen tancat el seu discurs sinó que posen 
en circulació les idees. 

Entre les moltes questions que aborda Pérez-Hita, amb o sense 
companyia, al Soy Cúmara trobem les mutacions de la intimitat en 
l'era d'Internet i les xarxes socials (A la meva habitació), i les noves 
formes de socialització (Casa i cos), el desafiament que suposa pres- 
cindir o reduir la presència de l'automòbil a les grans ciutat (Contra 
el cotxe) i en general la preocupació pel medi ambient (Com aturar 
l'ecocidò: l'evolució de l'imaginari revolucionari i com se n'ha apro- 
piat el mercat fins a buidar-lo de significat (La decadència de les re- 
volucions): les formes de censura i repressió de les idees i les obres 


d'art (Què se'n va fer de la llibertat d'expressió2): el posar en questió 
la necessitat de feina (Per què treballem2), en quines manifestacions 
muten les fes i les creences en l'era del Covid-19 (Fantasmes i virus): o 
de quina manera els nous llenguatges audiovisuals ens proporcionen 
utensilis per reflexionar (Eines per pensar), la clau per entendre tot 
el projecte. 

Soy Cómara va tancar portes a finals del 2020. Durant deu anys 
i amb dotzenes de programes han acabat conformant una indispen- 
sable enciclopèdia videoassagística sobre les grans i petites questions 
que han emergit al llarg de la dècada dels deu del segle xxi. Com pro- 
posava el mateix Félix Pérez-Hita en un taller, ens ha convidat a pensar 
tot editant. 





PALÍNDROMOS 


EULÀLIA IGLESIAS HUIX Periodistai crítica de cinema i audiovisuals. Professora de Teoria i anàlisi del cinema ila televisió, i de 

omunicació a la URV, col-labora en mitjans com el diari Ara, les revistes Fotogramas i Caimún - Cuadernos 

